[{"text_idx": "#000000", "text": "Protesta letero sendita nome de \u201drusiaj esperantistoj\u201d postulas, ke UEA g\u0302is la 1-a de decembro ree enoficigu la eksigitan c\u0302efdelegiton Svetlana Smetanina kaj pardonpetu al s\u0302i pro la eksigo. Lau\u0306 la Estraro de UEA la komentoj de Smetanina subtene al militaj agoj de Rusio damag\u0302as la publikan bildon de la asocio."}, {"text_idx": "#000002", "text": "Fine de au\u0306gusto La Estraro de UEA decidis \u201dprovizore ne renomumi c\u0302efdelegiton en Rusio\u201d. Tio signifas, ke c\u0302efdelegito Svetlana Smetanina perdis sian postenon. S\u0302i estis forte kritikata pro siaj komentoj pri la milito en Ukrainio aperintaj en Facebook. Pli frue Universitato Adam Mickiewicz nuligis la studrajton de la prezidanto de Rusia Esperanto-Unio, Aleksandr Lebedev, pro liaj deklaroj subtenantaj la invadon de Rusujo kontrau\u0306 Ukrainujo."}, {"text_idx": "#000003", "text": "Smetanina devas rericevi sian postenon kiel c\u0302efdelegito de UEA kaj Lebedev devas esti restarigita kiel studento de la pola universitato, postulas malferma protesta letero direktita al la estraro de UEA. Krome la estraro de UEA devas pardonpeti al Smetanina kaj Lebedev pro \u201dsenbaza kalumnio de ilia propra opinio kaj pozicio\u201d kaj danki Smetanina pro s\u0302ia \u201d50-jara altruista agado favore al Esperanto\u201d, postulas la letero."}, {"text_idx": "#000004", "text": "Svetlana Smetanina sur la fono de la varba bildo, kiun s\u0302i komentis."}, {"text_idx": "#000005", "text": "La letero estas sendita nome de \u201drusiaj esperantistoj\u201d, sed la sola konkreta nomo de rusia esperantisto en g\u0302i (krom tiuj de Smetanina kaj Lebedev) estas tiu de Valerij Sipovic\u0302, \u201desperantisto ekde 2004 jaro\u201d. S\u0302ajne li estas la au\u0306toro de la letero."}, {"text_idx": "#000006", "text": "La letero estis sendita pasintsemajne por aprobo al multaj rusiaj esperantistoj kaj almenau\u0306 iuj landaj asocioj de UEA. G\u0302i ig\u0302is pli vaste konata c\u0302i-semajne, kiam komitatanoj de UEA ricevis g\u0302in kaj komencis diskuti g\u0302in en fermita grupo ekster la publika diskutejo de la komitato."}, {"text_idx": "#000007", "text": "La mekanismo de la aprobo, priskribita fine de la letero, estas siaspeca:"}, {"text_idx": "#000008", "text": "Bv aprobi c\u0302i leteron. Kiel diris L. Zamenhof, \u2013 \u201dSilento estas konsento!\u201d Se vi havas kion oponi, bv sendi vian opinion al suba adreso. /.../ Via opinio estas atendita g\u0302is la 5 de novembro 2022."}, {"text_idx": "#000009", "text": "La teksto de la letero fidele sekvas la asertojn de la rusia s\u0302tata propagando, lau\u0306 kiu en Ukrainio regas nazioj kaj la milito tie temas pri freneza atako de \u201dOkcidento\u201d kontrau\u0306 la popolo de Donbaso."}, {"text_idx": "#000010", "text": "\u201dNe restis flanke ankau\u0306 Esperanto-movado. Anstatau\u0306 subteni Ruslandon en g\u0302ia batalo kontrau\u0306 novnaziismo la Estraro de UEA lau\u0306 instigo de la prezidantino de latva E-asocio Margarita J\u0302elve sub preteksto kvazau\u0306 de apogo de rusiaj esperantistoj de milito en Ukrainio provokis sovag\u0302an rusofobion,\u201d la letero dau\u0306rigas."}, {"text_idx": "#000011", "text": "Fakte, Margarita J\u0302elve neniel rolis en la diskuto pri la eksigo de Smetanina, krom ke la kritikataj eldiraj\u0302oj de Smetanina aperis kiel respondoj al afis\u0302o de J\u0302elve en Facebook. Interesa estas ankau\u0306 la aserto de Sipovic\u0302, lau\u0306 kiu la eksigo de Smetanina okazis \u201dlau\u0306 propono kaj insisto de eksprezidanto de UEA Osmo Buller\u201d. Buller efektive grave rolis en la diskuto, sed li neniam estis prezidanto de UEA."}, {"text_idx": "#000012", "text": "Kun la letero estis dissendita ankau\u0306 deklaro de Svetlana Smetanina, lau\u0306 kiu s\u0302i neniam kaj nenie publike afis\u0302is sian opinion pri la \u201dmilita operaco far Ruslando\u201d. S\u0302i ne klarigas, kiel eblas, ke la kritikataj komentoj tamen aperis s\u0302ianome en Facebook, sed petas la komitaton kaj estraron de UEA \u201drestarigi plene mian c\u0302efdelegitecon kiel reprezentanto de Ruslando\u201d."}, {"text_idx": "#000013", "text": "Efektive c\u0302efdelegito tamen neniam estas reprezentanto de ajna lando, sed reprezentanto de UEA en la koncerna lando."}, {"text_idx": "#000014", "text": "Unu el la komentoj afis\u0302itaj en Facebook el la konto de Svetlana Smetanina."}, {"text_idx": "#000015", "text": "S\u0302i aldonas: \u201dDomag\u0302e, ke M. J\u0302elve kaj ankau\u0306 UEA-Estraro ne kontaktis rekte min kaj ne g\u0302ustigis falsajn informojn kvazau\u0306 esprimitaj/n/ de mia nomo.\u201d Tamen efektive la prezidanto de UEA, Duncan Charters, dum la komitata kunsido en Montrealo klare indikis, ke li vere havis rektan kontakton kun Smetanina:"}, {"text_idx": "#000016", "text": "\u2013 Ankau\u0306 la c\u0302efdelegito de Rusio plendis pri misinformoj. Mi ne scias c\u0302u mi volas diri pli, sed s\u0302i en konversacio diris, ke tio, kion oni raportis pri s\u0302iaj diroj ne estas vera, kaj oni povas scii tion, c\u0302ar ne estas lau\u0306 s\u0302ia stilo, li diris."}, {"text_idx": "#000017", "text": "La prezidanto de UEA nun ne respondis al demando de Libera Folio pri tio, kiel \u2013 se iel \u2013 UEA intencas reagi al la letero."}, {"text_idx": "#000018", "text": "Libera Folio demandis la dissendinton de la letero, Valerij Sipovic\u0302, c\u0302u la letero havas ajnan rilaton al REU, kaj kio okazos, se UEA ne plenumos la postulojn starigitajn en la letero. Li respondis:"}, {"text_idx": "#000019", "text": "\u2013 La plimulto de esperantistoj, kiuj ricevis kaj aprobis c\u0302i leteron, estas membroj de REU. Ni atendu la decidon de UEA-Estraro."}, {"text_idx": "#000020", "text": "Li ne respondis al demando de Libera Folio pri tio, kiom da homoj efektive aktive aprobis la sendon de la letero."}, {"text_idx": "#000021", "text": "En la reta diskutejo de REU estrarano Irina Gonc\u0302arova atentigis, ke neniu rajtigis Sipovic\u0302 sendi la leteron."}, {"text_idx": "#000022", "text": "\u2013 Mi protestas ankau\u0306 kontrau\u0306 akcepto de trasilento de la adresitoj kiel konsento kun la teksto de la deklaro. Al kontrau\u0306uloj sinjoro Sipovic\u0302 proponas organizi privatajn opiniinters\u0302ang\u0302ojn. Tio ne estas normala. En demokratia socio oni ne evitas publikajn diskutojn por ellabori komunan opinion, s\u0302i skribis."}, {"text_idx": "#000024", "text": "\u2013 El c\u0302iuj rusiaj e-istoj la klare kontrau\u0306an opinion pri la nuna situacio, krom vi, iam esprimis nur 4 homoj, el kiuj unu delonge elmigris, do ne plu konsidereblas kiel \u201drusia\u201d e-isto, alia plene forlasis E-movadon \u2013 do ne plu konsidereblas kiel e-isto entute. Se vi tiom lau\u0306te apelacias al \u201ddemokratia socio\u201d \u2013 do en demokratia socio minoritato cedas kaj akceptas la volon de majoritato."}, {"text_idx": "#000025", "text": "Estrarano Nikolaj Gudskov siavice skribis, ke Sipovic\u0302 kompreneble rajtas skribi c\u0302ion ajn al kiu ajn, sed nur propranome:"}, {"text_idx": "#000026", "text": "\u2013 Li rajtas skribi egale, c\u0302u 2\u00d72=5, c\u0302u 2\u00d72=4, sed nek tiu, nek alia aserto estas opinio de c\u0302iuj rusiaj esperantistoj au\u0306 c\u0302iuj rusiaj matematikistoj. C\u0302iuj sin ne esprimis tiurilate. Li povas diri ec\u0302, ke li estas prezidanto de la Terglobo, kaj tiel subskribi la leteron \u2013 sed tio estas lia privata opinio, kiu sen subteno de aliaj homoj valoras neniom, kaj ajna normala leganto ne prenos tispecan subskribon serioze."}, {"text_idx": "#000027", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000028", "text": "Elon Musk pelas esperantistojn el Twitter"}, {"text_idx": "#000030", "text": "Kiel impertinenta kaj malhumila oni povas esti?\nLa ununura damag\u0302o, kiu okazas, estas la rompo de la valoroj de pacemo kaj kunlaboremo g\u0302is nun komunaj al la plej multaj Esperantistoj fare de la rusiaj subtenantoj de la genocida atako kontrau\u0306 Ukrainujo.\nHonton kaj malhonoron al ili, kaj eternan ostracismon en la rondo familia!"}, {"text_idx": "#000031", "text": "> eternan ostracismon en la rondo familia!\nC\u0302i tio levas interesan demandon: kion ni faros post la fino de la milito (kaj g\u0302i finig\u0302os, c\u0302ar felic\u0302e c\u0302iuj militoj finig\u0302as) pri la sangosoifaj \u201dsamideanoj\u201d?\nPoreterne ignori kaj prifajfi ilin? Akcepti ilin re en la gregon, kvazau\u0306 nenio okazis? Postuli antau\u0306an kaj sinceran pentofaron (kian?) kiel kondic\u0302on por la reakcepto? ...?"}, {"text_idx": "#000032", "text": "Nu, la vera problemo ja estas ke tiaj homoj sentas sin hejme en la movado, dum aliaj, kiuj devus, ne sentas sin hejme. Se la movado estus kia g\u0302i devus esti, g\u0302i forpus\u0302adus kelkajn kaj allogadus multegajn, tiel ke g\u0302i prosperus universale. La aktuala instruo estas ke ni devas akrigi la neu\u0306tralecon tiel ke ni scias postuli g\u0302in ankau\u0306 de s\u0302tataj agantoj, kie ajn tio havas sencon. Ekzemple kiel reago al la eseo de Putin."}, {"text_idx": "#000033", "text": "Parencan demandon mi faris en komento en Libera Folio la 8-an de marto: \u201dC\u0302u tiuj, kiuj c\u0302i tie kaj aliloke apogas la agresmiliton kontrau\u0306 Ukrainio, ne pensas pri la tago, kiam ili eble denove povos iri al Esperanto-renkontig\u0302oj kaj renkonti alilandajn, ne nur ukrainajn, esperantistojn, kiuj nun legas iliajn afis\u0302ojn kaj tre vers\u0302ajne ne forgesos ilin?\u201d \u2014 Mi pensas, ke la pordoj ne estu fermitaj por c\u0302iam, sed tiuj, kiuj kulpis pri fikalumnioj al kaj pri ukrainoj kaj Ukrainio, certe devos distancig\u0302i de tiaj misfaroj kaj pardonpeti."}, {"text_idx": "#000034", "text": "Estus interese rigardi, kion faris la germanaj E-istoj post la Dua Mondmilito. Mi supozas, ke tiuj, kiuj aktive, publike subtenis la naziismon, ne revenis post 1945 al la movado. Au\u0306 pro timo au\u0306 pro honto.\nC\u0302iel ajn, neniu devas esti heroo. En Rusujo estas (au\u0306 estis) krimo nomi la militon milito, tiom pli publike kontrau\u0306stari g\u0302in. Sufic\u0302as silenti por resti honestulo sub tiaj kondic\u0302oj.\nSed estas alia afero sendevige subteni la agreson publike \u2013 tiu sinteno ne estas akordigebla kun la Interna Ideo, kaj homo, kiu konscie tiel procedas (oni tamen ne forgesu, ke de jardekoj oni mensogas al la publiko en Rusujo) ne povas esti mia samideano. C\u0302iuj aliaj \u2013 ankau\u0306 tiuj, kiuj trompig\u0302is kaj komprenos tion \u2013 estos bonvenaj."}, {"text_idx": "#000040", "text": "La letero de Smetanina hierau\u0306 estis publikigita (ankau\u0306 la teksto de Sipovic\u0302) en la novaj\u0302retejo \u201cLa Ondo de Esperanto\u201d "}, {"text_idx": "#000041", "text": "Mi ne tute bone komprenas, kio priparolindas tie. La letero prezentas opinion de precize unu homo, tio estas kiel malfermitaj leteroj funkcias. C\u0302iam estis. C\u0302iam estos. G\u0302is pli da homoj subskribos g\u0302in, g\u0302i dau\u0306re prezentos opinion de precize unu homo, sendepende de kiom da imagitaj amikoj li havas."}, {"text_idx": "#000042", "text": "Se REU bezonas longan kaj akran disputadon por konstati tiun c\u0302i memevidentaj\u0302on, nu, mi g\u0302ojas ke mi neniam alig\u0302is al g\u0302i."}, {"text_idx": "#000043", "text": "Mi eksig\u0302is el REU antau\u0306 kvarona jarcento, en 1997. Certe mi ne remembrig\u0302os.\nC\u0302i-jare REU ricevis nur 25 individuajn membrokotizojn."}, {"text_idx": "#000044", "text": "1. Mi konstrau\u0306-staras al invado de Rusio en Ukrainio. Mi tut-kore subtenas la kurag\u0302an ukrainan popolon! Ukrainio batalas por siaj popolo kaj s\u0302tato. Sed Ukrainio batalas ne nur por si mem, g\u0302i batalas ankau\u0306 por ni c\u0302iuj! Ukrainio batalas por paco de Eu\u0306ropo, batalas por moderna civilizacio de nia mondo. Se Ukrainio estus konkerita, Putin turnus sin al sekvantaj celoj. Ni c\u0302iuj devas danki ukrainan popolon, kaj stari kune kun Ukrainio."}, {"text_idx": "#000045", "text": "2. Certe mi malkonsentas kun rusaj esperantistoj, kiuj subtenas rusan militan agadon en Ukrainio. Sed mi opinias, ke ne estas konvena, ke oni pelas tiujn rusajn esperantistojn el internaciaj esperantaj organizoj. C\u0302iuj rajtas esprimi siajn opiniojn. Neniu estu punita nur pro siaj opinio kaj vidpunkto."}, {"text_idx": "#000046", "text": "3. Se ni pelas tiujn rusajn esperantistojn el organizoj, ambau\u0306 flankoj perdig\u0302as: rusajn esperantistoj perdas s\u0302anc\u0302on informig\u0302i kun fakto kaj vero, kaj ni perdas s\u0302ancon s\u0302ang\u0302i ilian vidpunkton."}, {"text_idx": "#000047", "text": "4. Almenau\u0306 antau\u0306 la milito, enlanda kaj internacia cirkulado de informoj estis tute liberaj en Rusio. Kial tiuj rusoj ne gajnis veron de la fakto? Kaj speciale, kial tiuj esperantistoj, kiuj kapablas komunikig\u0302i kun alilandaj homoj per Esperanto, estas tiel ne-prudentaj, ke ili ne kapablas distingi veron kaj malveron? C\u0302u Esperanta estas nur lingvo lau\u0306data, sed ne lingvo uzata kaj utila? Kio estas la utileco de Esperanto por tiuj rusaj esperantistoj?"}, {"text_idx": "#000048", "text": "5. Estas tre bedau\u0306rinde, ke ne c\u0302iuj homoj estas kurag\u0302aj kontrau\u0306 perversa potenco au\u0306 tirano. Sed almenau\u0306 oni povas silenti, sed ne krii \"hura!\" al fortaj malbonuloj."}, {"text_idx": "#000049", "text": "6. Mi sincere esperas, ke post la milito, esperantistoj en Ukrainio kaj Rusio povas kunlabori por forigi malamikecon kaj denove restarigi amikecon inter popoloj de du landoj."}, {"text_idx": "#000050", "text": "Smetanina ne estis forpelita de iu organizo. UEA ne plu elektis s\u0302in kiel _sian_ reprezentanton en Rusio. Rimarku, ke la delegitoj c\u0302iam reprezentas UEA-n en iu lando, ne la sialandajn esperantistojn en UEA! \u2013 Lebedev ne estis forpelita de iu Esperanta organizo, sed de pola universitato. Multaj universitatoj en multaj landoj limigis kunlaboron kun rusianoj; la detalojn de la kazo mi ne konas. \u2013 Ankau\u0306 mi esperas, ke esperantistoj ukrainaj kaj rusiaj iam povos kunlabori, sed mi konsideras esti tre kompreneble, se la ukrainoj neniam kunlaboros kun tiuj rusiaj esperantistoj, kiuj nun subtenis la atakon al iliaj lando, urboj kaj vilag\u0302oj."}, {"text_idx": "#000051", "text": "S\u0302ajne dau\u0306re oni pensas, ke s-ino Smetanina perdis sian c\u0302efdelegitecon pro sia subteno al la agresa milito kontrau\u0306 Ukrainio. UEA ja kondamnas \u2014 au\u0306 pli g\u0302uste devus kondamni \u2014 la agreson, c\u0302ar Unuig\u0302intaj Nacioj kondamnis g\u0302in kaj UEA sekvas la politikon de UN. C\u0302iu membro tamen rajtas teni sian propran opinion, ankau\u0306 se g\u0302i estas alia ol tiu de UN kaj UEA. La misfaro de Smetanina ne estis s\u0302ia opinio sed tio, ke s\u0302i atakis la latvan c\u0302efdelegiton s-inon Z\u030celve kun neakceptebla, tre ac\u0302a lingvaj\u0302o. Tion s\u0302i faris kiel komenton al s-ino Z\u030celve, kiam s\u0302i reklam la alvokon de UEA pri festado de la c\u0302i-jara Esperanto-tago. En sia komento s\u0302i ridindigis tiun alvokon, kiu pledis por amikeo, justeco kaj dialogo inter popoloj. Per tio s\u0302i krude malrespektis la statutan celon de UEA \"kreskigi inter siaj membroj fortikan senton de solidareco kaj disvolvi c\u0302e ili la komprenon kaj estimon por aliaj popoloj\". Estis klare, ke post tio s\u0302i ne plu povis esti renomumita kile c\u0302efdelegito."}, {"text_idx": "#000052", "text": "Koran dankon pro klarigoj de sinjoroj Jouko Lindstedt kaj Osmo Buller.\nMi esperas, ke ankau\u0306 tiuj rusaj esperantistoj scias, kio estas iliaj eraroj."}, {"text_idx": "#000056", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000057", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]